Ջոկատի ստեղծման նախաձեռնողը Վահրամն էր: Երրորդ կուրսի ուսանող էր: Ծառայել էր Աֆղանստանում` հատուկ նշանակության զորքերում, հմտացել արևելյան մարտարվեստներում: Ազատագրական շարժման սկզբից ևեթ մասնակցել էր մարտական գործողություններին, մշտապես պատվով ելել անգամ ամենածանր իրավիճակներից: Հիմա ժամանակն էր, որ իր փորձը փոխանցի: Հենց նա էլ ստանձնեց ջոկատի հրամանատարությունը և շուրջ մեկ տարի ղեկավարեց մարտերը: Վահրամի ծանր վիրավորվելուց հետո արդեն գումարտակի վերածված ջոկատը Հովիկ Ջիվանյանն էր ղեկավարում, մի մարտիկ, որ միայնակ գրոհել և գրավել էր թշնամու ամրացված բարձունքը: Հետո նրան փոխարինելու էր Սևակ Ղուկասյանը: Տարիներ անց էլ Սևակի կուրսեցիները միշտ պնդում էին, որ նրա պես խելացի և համեստ մեկը չկար ֆակուլտետում: Հետագայում էլ, Ֆրունզեի անվան ակադեմիայում ուսանելիս, Սևակը մշտապես աչքի էր ընկնելու իր համակողմանի գիտելիքներով: